Aalborg kommune vil ikke vente på regeringens nye rygelov, som træder i kraft den 15. august. Allerede på søndag er det slut med røg i Aalborg kommune. - Det er jo ikke viden vi mangler om de skadelige virkninger af rygning, og det er jo heller ikke holdninger vi mangler i Aalborg Kommune. Når vi både har viden og holdninger, er der jo ingen grund til at vente på, at regeringen får lovmøllen til at male færdig. Så kan vi ligeså godt indføre de regler vi selv syntes er de rigtige i Aalborg kommune, siger rådmand Thomas Kastrup-Larsen fra Socialdemokratiet til TV2/NORD. En ting er det dog at indføre skrappe rygeregler, noget andet er det at håndhæve dem. - jeg tror godt de kan finde ud af det her rundt omkring. Det handler om at gå i dialog, og ikke straks at fare ud med bål og brand, forsætter Thomas Kastrup-Larsen Det er dog ikke alle der tror, at det bliver så smertefrit at indføre de nye regler. - jeg hører rundt om på skolerne, at der bliver meldt ud til rygerne, at de måske ikke står til fyring, hvis de bliver taget i at ryge omme bag skuret, men i hver fald en kammeratlig samtale af de mere alvorlige, siger Claus Sand Kirk, fællestillidsrepræsentant i Aalborg Kommune til TV2/NORD. Indbygget i regelsættet er der hjælp til at få rygerne til at holde op med at ryge. Men hvor langt skolerne er villig til at gå afhænger af skolerne selv. Der er ikke ekstra penge til rygeafvænningskurser. - Det er jo kun det samme budget. Så man kan sige - er det rygeafvænning til lærerne, eller er det skolebøger til børnene. Og så er det jo sådan rundt på skolerne, at børnene kommer i første række, slutter Claus Sand Kirk.

Referat:
Fra på søndag må der ikke længere ryges i Aalborg kommunes bygninger. Er der børn i bygningen må der heller ikke ryges udendørs.